Ψήφισμα

του Ευρωπαϊκού Κοινοβουλίου σχετικά με τις παρατηρήσεις που συνοδεύουν την απόφαση όσον αφορά τη χορήγηση απαλλαγής στο Διοικητικό Συμβούλιο του Ευρωπαϊκού Κέντρου για την Ανάπτυξη της Επαγγελματικής Κατάρτισης όσον αφορά την εκτέλεση του προϋπολογισμού του για το οικονομικό έτος 2001

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη την έκθεση του Ελεγκτικού Συνεδρίου σχετικά με τις οικονομικές καταστάσεις του Ευρωπαϊκού Κέντρου για την Ανάπτυξη της Επαγγελματικής Κατάρτισης για το οικονομικό έτος 2001, συνοδευόμενη από τις απαντήσεις του Κέντρου(1) (C5-0601/2002),

έχοντας υπόψη τη σύσταση του Συμβουλίου, της 7ης Μαρτίου 2003 (C5-0088/2003),

έχοντας υπόψη τη συνθήκη ΕΚ και κυρίως το άρθρο της 276,

έχοντας υπόψη το άρθρο 12 του κανονισμού (ΕΟΚ) αριθ. 337/75(2) του Συμβουλίου όπως τροποποιήθηκε από τον κανονισμό (ΕΟΚ) αριθ. 1946/93(3) του Συμβουλίου και έχοντας υπόψη το άρθρο 185 του δημοσιονομικού κανονισμού της 25ης Ιουνίου 2002(4),

έχοντας υπόψη το άρθρο 93α και το παράρτημα V του κανονισμού του,

έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Απασχόλησης και Κοινωνικών Υποθέσεων (A5-0079/2003),

A. λαμβάνοντας υπόψη ότι το Ευρωπαϊκό Κέντρο για την Ανάπτυξη της Επαγγελματικής Κατάρτισης με έδρα την Θεσσαλονίκη (CEDEFOP) εξακολουθεί την αποστολή του ως κέντρο αναφοράς για την προώθηση και την ανάπτυξη της επαγγελματικής εκπαίδευσης και κατάρτισης σε κοινοτικό επίπεδο με τη συγκέντρωση τεκμηρίωσης σχετικά με τα συστήματα και τις εξελίξεις σ' αυτό τον τομέα και με τη διάδοση όλων των σχετικών πληροφοριών και της σχετικής τεκμηρίωσης, με τη διεξαγωγή έρευνας σ' αυτό τον τομέα, με την υποστήριξη μιας συντονισμένης προσέγγισης στην ανάπτυξη της επαγγελματικής κατάρτισης και με την παροχή ενός φόρουμ συζήτησης για τα ενδιαφερόμενα μέρη,

B. λαμβάνοντας υπόψη ότι στις 10 Απριλίου 2002 το Κοινοβούλιο χορήγησε απαλλαγή(5) στο διοικητικό συμβούλιο του Κέντρου όσον αφορά την εκτέλεση του προϋπολογισμού του για το οικονομικό έτος 2000 και ταυτόχρονα,

- εξέφρασε λύπη για το γεγονός ότι το CEDEFOP δεν τήρησε τις υποχρεώσεις του όσον αφορά τη διαδικασία την οποία αποφάσισε το ίδιο να εφαρμόσει για την ανάθεση συμβάσεων, ειδικότερα για σχέδια που σχετίζονται με την πληροφορική,

- εξέφρασε ικανοποίηση για το σχέδιο δράσης που ενέκρινε το διοικητικό συμβούλιο ως συνέχεια που δόθηκε στην έκθεση της εξωτερικής αξιολόγησης καθώς και για το γεγονός ότι το CEDEFOP ανέλαβε δέσμευση να εκτελέσει το σχέδιο δράσης σύμφωνα με τους στόχους και το χρονοδιάγραμμα που υποδεικνύονται, τηρώντας ταυτόχρονα ενήμερο το Κοινοβούλιο μέσω μιας ετήσιας έκθεσης προόδου,

- επέμεινε στο να υλοποιηθεί πλήρως το πλαίσιο συνεργασίας το οποίο εκπόνησε το Κέντρο με το Ευρωπαϊκό Ίδρυμα Επαγγελματικής Εκπαίδευσης,

Γ. λαμβάνοντας υπόψη ότι το Ελεγκτικό Συνέδριο αποκόμισε την εύλογη βεβαιότητα ότι οι λογαριασμοί για το οικονομικό έτος που έκλεισε στις 31 Δεκεμβρίου 2001 είναι αξιόπιστοι και ότι οι υποκείμενες πράξεις είναι στο σύνολό τους νόμιμες και κανονικές,

1. σημειώνει τα ακόλουθα ποσά για τους λογαριασμούς του Ευρωπαϊκού Κέντρου για την Ανάπτυξη της Επαγγελματικής Κατάρτισης:

Λογαριασμός διαχείρισης των οικονομικών ετών 2001 και 2000

>ΘΕΣΗ ΠΙΝΑΚΑ>

Πηγή:

Ευρωπαϊκό Κέντρο για την Ανάπτυξη της Επαγγελματικής Κατάρτισης.

Σημ.:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Εκτέλεση του προϋπολογισμού / Δημοσιονομικές διατάξεις

2. εκφράζει λύπη για το γεγονός ότι το Κέντρο δεν υποτίμησε τα πάγια στοιχεία του ενεργητικού του προκειμένου οι λογιστικές αξίες να αντικατοπτρίζουν την πραγματική αξία των αγαθών τα οποία αποτελούν μέρος των περιουσιακών στοιχείων του Κέντρου· αναμένει ότι το Κέντρο θα συμμορφωθεί με την παρατήρηση του Ελεγκτικού Συνεδρίου·

3. εκφράζει λύπη για το γεγονός ότι το Κέντρο παρά τις επικρίσεις του Ελεγκτικού Συνεδρίου διατήρησε πάγιες προκαταβολές με πάρα πολύ υψηλό ανώτατο όριο· αναμένει ότι το Κέντρο θα είναι περισσότερο αποδεκτικό σε παρατηρήσεις που γίνονται από το Ελεγκτικό Συνέδριο προκειμένου να αποφευχθούν τέτοιου είδους επικρίσεις στο μέλλον·

4. εκφράζει βαθιά λύπη για το γεγονός ότι, παρά τις επανειλημμένες επικρίσεις εκ μέρους του Ελεγκτικού Συνεδρίου, το Κέντρο δεν έχει τηρήσει πλήρως τις διαδικασίες υποβολής προσφορών για την ανάθεση συμβάσεων· υπενθυμίζει ότι αυτό δεν αποτελεί μόνον παραβίαση της αρχής της ίσης μεταχείρισης αλλά θα μπορούσε επίσης να έχει ως αποτέλεσμα προσφυγή κατά του Κέντρου εκ μέρους των υποβαλλόντων προσφορές οι οποίοι ζημιώθηκαν· θα εξακολουθήσει να παρακολουθεί τέτοιου είδους περιπτώσεις και αναμένει από το Κέντρο να συνεχίσει τις προσπάθειές του για καλύτερο προγραμματισμό του έργου του προκειμένου να αποφεύγονται επείγουσες καταστάσεις οι οποίες στο παρελθόν είχαν ως αποτέλεσμα τη μη τήρηση των κανόνων για τις διαδικασίες που διέπουν την υποβολή προσφορών για δημόσιες συμβάσεις·

5. σημειώνει ότι το Ελεγκτικό Συνέδριο θεωρεί πως το ποσοστό μεταφοράς για πιστώσεις πληρωμών παραμένει υπερβολικά υψηλό (2,8 εκατομμύρια) και ότι το Κέντρο θα έπρεπε να συνεχίσει τις προσπάθειές του προς αναβάθμιση της ποιότητας και για τον έλεγχο του σχεδιασμού των δραστηριοτήτων του· σημειώνει ότι ο νέος δημοσιονομικός κανονισμός θα παράσχει μια βελτιωμένη νομική βάση για τις μεταφορές· χαιρετίζει ωστόσο τις διαβεβαιώσεις που δόθηκαν από το Κέντρο ότι θα προσπαθήσει να βελτιώσει την ποιότητα και να τηρήσει τον προγραμματισμό των δραστηριοτήτων του·

Συνέχεια που δόθηκε στην εξωτερική αξιολόγηση

6. είναι της γνώμης ότι οι συστάσεις που περιέχονται στην έκθεση εξωτερικής αξιολόγησης του 2001 θα πρέπει να ακολουθηθούν περισσότερο από το Κέντρο προκειμένου να εξασφαλισθεί η συνέπεια που απαιτείται μεταξύ των καθηκόντων που ανατίθενται σε αυτό και στην οργάνωση των δημοσιονομικών και ανθρώπινων πόρων του·

7. αναμένει συνεπώς από το Κέντρο να αντιδράσει θετικά στις επικρίσεις του Ελεγκτικού Συνεδρίου προκειμένου να επιτύχει μια καλύτερη ισορροπία μεταξύ των διοικητικών δαπανών του και των επιχειρησιακών δαπανών του που προκύπτουν από το πρόγραμμα δραστηριότητάς του έτσι ώστε να αποκατασταθούν οι ανακολουθίες μεταξύ των καθηκόντων του και της κατανομής των δημοσιονομικών και ανθρώπινων πόρων του·

8. σημειώνει τις προσπάθειες που έχει συμπεριλάβει το Κέντρο στο σχέδιο δράσης του· θα παρακολουθεί τη αποτελεσματικότητα των αναγγελθέντων μέτρων ούτως ώστε να επιτευχθούν τα ζητούμενα αποτελέσματα, ειδικά με τον απώτερο στόχο να ανταποκριθεί επαρκώς στις νέες προκλήσεις της διεύρυνσης· καλεί το Κέντρο να προβεί κατά τα επόμενα χρόνια σε αξιολόγηση των αποτελεσμάτων των ληφθέντων μέτρων·

Συνεργασία με το Ευρωπαϊκό Ίδρυμα Επαγγελματικής Εκπαίδευσης

9. σημειώνει εν προκειμένω τις κοινές προσπάθειες που αναλήφθηκαν από το Κέντρο και από το Ευρωπαϊκό Ίδρυμα Επαγγελματικής Εκπαίδευσης (ETF) όπως αναφέρονται στην κοινή έκθεση προόδου του Σεπτεμβρίου 2002, στην εφαρμογή της συνεργασίας-πλαισίου μεταξύ των δύο οργάνων κατά τη διάρκεια της διαδικασίας διεύρυνσης και της προετοιμασίας των υποψηφίων χωρών·

10. θεωρεί ότι με βάση τις αποφάσεις του Ευρωπαϊκού Συμβουλίου της Κοπεγχάγης, επιβάλλεται λεπτομερής ανάλυση των επιπτώσεων της μεταβίβασης της αρμοδιότητας για τις νεοεισερχόμενες χώρες από το ETF στο CEDEFOP· καλεί για το λόγο αυτό την Επιτροπή, σε συνεργασία με τις εμπλεκόμενες υπηρεσίες, να διεξαγάγει σχετική αποτίμηση και ακολούθως να υποβάλει προτάσεις όσον αφορά την μεταφορά τεχνογνωσίας, ανθρωπίνων και οικονομικών πόρων·

11. προτείνει οι αρμόδιες επιτροπές του να παρακολουθούν τα αποτελέσματα αυτής της συνεργασίας προκειμένου να αξιολογηθεί η δυνατότητα περαιτέρω διεύρυνσης τέτοιου είδους συνεργασίας με την επιφύλαξη λύσεων που συνεπάγονται τη συγχώνευση δραστηριοτήτων όπου αυτό θεωρείται κατάλληλο·

Περαιτέρω προτάσεις

12. υπενθυμίζει ότι η έκθεση εξωτερικής αξιολόγηση τόνισε ότι χρειάζεται σημαντική προσπάθεια προκειμένου να βελτιωθεί η δημόσια εικόνα του CEDEFOP και ζητούσε, μεταξύ άλλων, βελτίωση στη διάδοση και στη στοχοθέτηση πληροφοριών· η ίδια έκθεση εισηγείτο συζήτηση επί του θέματος του κατά πόσον και με ποιους τρόπους το CEDEFOP θα μπορούσε να κερδίσει από την ενισχυμένη συνεργασία με το Ευρωπαϊκό Ίδρυμα Επαγγελματικής Εκπαίδευσης·

Γενικές παρατηρήσεις που αφορούν τους οργανισμούς που αναφέρονται στο άρθρο 185 του δημοσιονομικού κανονισμού

13. σημειώνει το γεγονός ότι υπάρχει έλλειψη ισορροπίας μεταξύ διοικητικών και επιχειρησιακών δαπανών σε πολλούς οργανισμούς όπου οι διοικητικές δαπάνες υπερβαίνουν τις δαπάνες για επιχειρησιακούς σκοπούς·

14. είναι της άποψης ότι αυτοί οι οργανισμοί θα πρέπει να έχουν περισσότερα επιχειρησιακά καθήκοντα· θα μπορούσε για παράδειγμα να τους ανατεθεί η εκτέλεση κοινοτικών προγραμμάτων στον τομέα της εκπαίδευσης ή της υγείας· έτσι θα μπορούσε να αποφευχθεί η δημιουργία περαιτέρω εκτελεστικών οργανισμών εκ μέρους της Επιτροπής· ζητεί από την Επιτροπή να υποβάλει προτάσεις σ' αυτό το πνεύμα έως τις 30 Ιουνίου 2003 το αργότερο και πριν από τη δημιουργία οιωνδήποτε περαιτέρω εκτελεστικών οργανισμών·

15. υπενθυμίζει ότι έχει παύσει να υφίσταται ανεξάρτητος εκ των προτέρων έλεγχος των οργανισμών εκ μέρους του δημοσιονομικού ελεγκτή της Επιτροπής·

16. εκφράζει ανησυχία για το γεγονός ότι η απουσία εξωτερικών εκ των προτέρων ελέγχων των δημοσιονομικών πράξεων ενδεχομένως να αυξήσει τον κίνδυνο παρατυπιών και κακοδιαχείρισης· συνεπώς καλεί

- το Ελεγκτικό Συνέδριο να αυξήσει τον αριθμό των ελέγχων που διενεργούνται από τους ελεγκτές του·

- τους οργανισμούς να επανεξετάσουν ενδελεχώς και να τροποποιήσουν τις διαδικασίες τους για την εκτέλεση των προϋπολογισμών τους προκειμένου να αντιμετωπίσουν αυτό τον κίνδυνο·

17. ζητεί από τους οργανισμούς να ευθυγραμμίσουν τις διαδικασίες τους για την εκτέλεση του προϋπολογισμού με τις απαιτήσεις του νέου δημοσιονομικού κανονισμού-πλαισίου(6) όσο το δυνατόν συντομότερα και το αργότερο έως την 1η Ιουλίου 2003·

18. υπενθυμίζει ότι οι οργανισμοί θα εγκρίνουν τους δικούς τους δημοσιονομικούς κανόνες, οι οποίοι δεν μπορούν να παρεκκλίνουν από το δημοσιονομικό κανονισμό-πλαίσιο εκτός όπου αυτό απαιτείται λόγω των ειδικών επιχειρησιακών αναγκών τους και με την εκ των προτέρων σύμφωνη γνώμη της Επιτροπής· ζητεί από το Ελεγκτικό Συνέδριο να γνωμοδοτήσει για όλες τις δημοσιονομικές διατάξεις που εγκρίνονται από τους οργανισμούς οι οποίες παρεκκλίνουν από το δημοσιονομικό κανονισμό-πλαίσιο·

19. υπογραμμίζει ειδικότερα τον αυστηρό διαχωρισμό καθηκόντων μεταξύ διατακτών και υπολόγων και το διευρυμένο ρόλο των τελευταίων όσον αφορά:

α) την εκπόνηση και τη θέση σε ισχύ των λογιστικών σχεδίων,

β) την τήρηση των λογιστικών βιβλίων,

γ) τη θέση σε ισχύ συστημάτων που καταρτίζονται από το διατάκτη για την παροχή λογιστικών πληροφοριών,

δ) τη συνεργασία με τον υπόλογο της Επιτροπής,

ε) τη σύνταξη και την υποβολή των δημοσιονομικών καταστάσεων και των εκθέσεων για την εκτέλεση του προϋπολογισμού·

20. τονίζει ότι οι υπόλογοι θα διορίζονται από τα διοικητικά συμβούλια των οργανισμών με βάση ειδικές ικανότητες που αποδεικνύεται από τίτλους σπουδών ή από ισότιμη επαγγελματική πείρα· υπενθυμίζει ότι ιεραρχικώς δεν θα υπάγονται στους διατάκτες·

21. ζητεί από τους οργανισμούς να τηρούν πλήρως τους κανόνες για τις διαδικασίες προμηθειών όπως ορίζονται στο δημοσιονομικό κανονισμό· τονίζει ότι οι ανοικτές διαδικασίες πρόσκλησης για την υποβολή προσφορών πρέπει να χρησιμοποιούνται όσο το δυνατόν περισσότερο προκειμένου να αυξηθεί η διαφάνεια και να εξασφαλισθεί η ίση μεταχείριση των ενδεχόμενων υποβαλλόντων προσφορές·

22. ζητεί από τις υπηρεσίες να ελέγξουν με προσοχή την χορήγηση αδειών για προσωπικούς λόγους ούτως ώστε να διασφαλίζεται ότι πληρούνται οι προϋποθέσεις διαφάνειας και διαχωρισμού των συμφερόντων·

23. υπενθυμίζει ότι η μη τήρηση των κανόνων για δημόσιες προμήθειες όχι μόνον ενδέχεται να είναι επιζήμια για τα δημοσιονομικά συμφέροντα των οργανισμών αλλά μπορεί επίσης να αποτελεί ποινικό αδίκημα βάσει της νομοθεσίας των κρατών μελών·

24. καλεί το Ελεγκτικό Συνέδριο να υποβάλει με πρώτη ευκαιρία έκθεση που να αναφέρει εάν όλα τα κοινοτικά ιδρύματα συνεργάζονται κανονικά με την Ευρωπαϊκή Υπηρεσία για την Καταπολέμηση της Απάτης (OLAF) και εφαρμόζουν την αντίστοιχη διοργανική συμφωνία, της 25ης Μαΐου 1999, σχετικά με τις εσωτερικές έρευνες που πραγματοποιούνται από την OLAF(7) χωρίς επιφυλάξεις· ζητεί από το Ελεγκτικό Συνέδριο να αποτιμήσει την αποτελεσματικότητα της συνεργασίας αυτής με βάση τις μέχρι τώρα εξετασθείσες περιπτώσεις·

25. σημειώνει ότι το Ελεγκτικό Συνέδριο αποδοκιμάζει την πρακτική της παραχώρησης δικαιωμάτων "υπερ-χρήστη" στα αυτοματοποιημένα συστήματα (όπου ένα και το αυτό πρόσωπο μπορεί να ασκεί τα καθήκοντα του διαχειριστή, του διατάκτη, του δημοσιονομικού ελεγκτή και του υπόλογου) ως ασυμβίβαστα με την αρχή του διαχωρισμού καθηκόντων· ζητεί από όλους τους οργανισμούς να εξασφαλίσουν ότι τέτοιου είδους δικαιώματα "υπερ-χρήστη" δεν θα παραχωρούνται πλέον·

26. τονίζει ότι τα αυτοματοποιημένα συστήματα πρέπει να εγγυώνται την ύπαρξη μιας πλήρους ελεγκτικής ανίχνευσης για κάθε πράξη και για οιαδήποτε αλλαγή που έγινε στο σύστημα έτσι ώστε να είναι δυνατόν ανά πάσα στιγμή να προσδιορίζεται η φύση της αλλαγής και το πρόσωπο το οποίο την έκανε·

27. καλεί την Επιτροπή, με απώτερο στόχο την επιτάχυνση των προσπαθειών για την προετοιμασία ενσωμάτωσης των μελλοντικών κρατών μελών, να υποβάλει προτάσεις με σκοπό την διευκόλυνση της καλύτερης λειτουργίας αυτών των κοινοτικών οργανισμών, εξασφαλίζοντας καλύτερη αξιοποίηση των χρημάτων μέσω μιας ανάλυσης κόστους/ωφέλειας και αποφεύγοντας κάθε περιττό πολλαπλασιασμό οργανισμών· για οργανισμούς στους οποίους ανατίθενται παρεμφερή καθήκοντα, αυτές οι προτάσεις θα μπορούν να προβλέπουν την δυνατότητα σύστασης κοινών διοικητικών συμβουλίων·

28. θεωρεί ότι πρέπει να αποκλεισθεί για λόγους αποτελεσματικότητας και εξοικονόμησης πόρων να διευρυνθούν περαιτέρω τα διοικητικά συμβούλια των κοινοτικών ιδρυμάτων στο πλαίσιο της επικείμενης διεύρυνσης της Ευρωπαϊκής Ένωσης· είναι της γνώμης ότι η διεύρυνση παρέχει μια ιδανική ευκαιρία για να επανεξετασθεί η σύνθεση και ο τρόπος λειτουργίας αυτών των διοικητικών συμβουλίων που κατά κανόνα είναι ήδη πολύ δυσκίνητα· καλεί την Επιτροπή να υποβάλει μέχρι το αργότερο στις 31 Ιουλίου 2003 ενδεδειγμένες προτάσεις για ανάλογη τροποποίηση των συστατικών πράξεων των κοινοτικών οργανισμών και στο πλαίσιο αυτό να εξετάσει και εάν μπορούν να προβλεφθούν κοινά διοικητικά συμβούλια για οργανισμούς με παρεμφερείς αρμοδιότητες·

29. υπενθυμίζει την διαπίστωση του Ελεγκτικού Συνεδρίου(8), σύμφωνα με την οποία υπάρχει κίνδυνος οι διευθυντές των κοινοτικών οργανισμών να αποκτήσουν υπερβολικά μεγάλη ανεξαρτησία από την Επιτροπή· καλεί για το λόγο αυτό την Επιτροπή να προτείνει μέχρι το αργότερο στις 31 Ιουλίου 2003 τροποποίηση των συστατικών πράξεων των οργανισμών αυτών που να προβλέπει ότι οι διευθυντές των κοινοτικών οργανισμών θα διορίζονται στο μέλλον μόνο ύστερα από σύμφωνη γνώμη του Ευρωπαϊκού Κοινοβουλίου·

30. καλεί την Επιτροπή να εκπονήσει εκτεταμένη μελέτη των δραστηριοτήτων που ασκούν όλοι οι κοινοτικοί οργανισμοί και που μπορούν να επικαλύπτονται ή να επιδιώκουν τους αυτούς στόχους, ούτως ώστε να εισηγηθεί τις προσήκουσες λύσεις, συμπεριλαμβανομένων και των ενδεχομένων συγχωνεύσεων οργανισμών· επισημαίνει ότι η Επιτροπή ανέφερε ήδη πιθανή επικάλυψη μεταξύ CEDEFOP και του ETF καθώς και μεταξύ του Ιδρύματος Βελτίωσης των Συνθηκών Διαβίωσης και Εργασίας και του Ευρωπαϊκού Οργανισμού για την Ασφάλεια και την Υγεία στην Εργασία(9)·

31. καλεί περαιτέρω την Επιτροπή, σύμφωνα με την πρότασή της για την ευρωπαϊκή διακυβέρνηση που στοχεύει στη συγκέντρωση των δραστηριοτήτων της στα κύρια καθήκοντα, να περιλάβει στο πρόγραμμα δράσης της τις κατάλληλες προτάσεις με απώτερο στόχο να αποφευχθεί η υπερκάλυψη μεταξύ των δραστηριοτήτων των υπηρεσιών της και των δραστηριοτήτων των οργανισμών.

(1) ΕΕ C 326 της 27.12.2002, σ. 42.

(2) ΕΕ L 39 της 13.2.1975, σ. 1.

(3) ΕΕ L 181 της 23.7.1993, σ. 11.

(4) ΕΕ L 248 της 16.9.2002, σ. 1.

(5) ΕΕ L 158 της 17.6.2002, σ. 59.

(6) ΕΕ L 357 της 31.12.2002, σ. 72.

(7) ΕΕ L 136 της 31.5.1999, σ. 15.

(8) Γνωμοδότηση 10/2002 του Ελεγκτικού Συνεδρίου πάνω στην πρόταση της Επιτροπής για τροποποίηση της πράξης ίδρυσης των κοινοτικών ιδρυμάτων εν συνεχεία της έγκρισης του νέου δημοσιονομικού κανονισμού (ΕΕ C 285 της 21.11.2002, σ. 4).

(9) Βλέπε έγγραφο εργασίας της ΓΔ-Προϋπολογισμών σχετικά με το κόστος διαχείρισης και τους αναλυτικούς λογαριασμούς των δορυφορικών οργάνων.